Document ID: 31987R2132

*****
ΚΑΝΟΝΙΣΜΟΣ (ΕΟΚ) αριθ. 2132/87 ΤΟΥ ΣΥΜΒΟΥΛΙΟΥ
της 13ης Ιουλίου 1987
για την τροποποίηση του κανονισμού (ΕΟΚ) αριθ. 1594/83 περί της ενίσχυσης για τους ελαιούχους σπόρους
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό αριθ. 136/66/ΕΟΚ της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1915/87 (2), και ιδίως το άρθρο 27α παράγραφος 5,
την πρόταση της Επιτροπής,
Εκτιμώντας:
ότι είναι αναγκαίο να καθοριστεί ο συντελεστής που αναφέρεται στο άρθρο 27α παράγραφος 3 του κανονισμού αριθ. 136/66/ΕΟΚ για να καθοριστεί η μείωση του ποσού της ενίσχυσης για τους κραμβόσπορους και τους ηλιανθόσπορους που προκύπτει από την εφαρμογή του καθεστώτος της μέγιστης εγγυημένης ποσότητας· ότι οι κανόνες καθορισμού του συντελεστού αυτού πρέπει να αναφέρονται στον κανονισμό (ΕΟΚ) αριθ. 1594/83 (3), όπως τροποποιήθηκε τελευταία από τον κανονισμό (ΕΟΚ) αριθ. 935/86 (4) ·
ότι για την Ισπανία και την Πορτογαλία έχουν καθοριστεί ειδικές μέγιστες εγγυημένες ποσότητες· ότι είναι, συνεπώς, αναγκαίο να προβλεφθούν κανόνες καθορισμού του εν λόγω συντελεστή προσαρμοσμένοι σ' αυτές τις μέγιστες ποσότητες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 1594/83, το εδάφιο γίνεται παράγραφος 1 και προστίθενται οι ακόλουθοι παράγραφοι:
«2. Στην περίπτωση που αναφέρεται στο άρθρο 27α παράγραφος 3 του κανονισμού αριθ. 133/66/ΕΟΚ, η μείωση του ποσού της ενίσχυσης κατά τη διάρκεια της περιόδου εμπορίας 1987/88 ισούται με το 1 % της ενδεικτικής τιμής για κάθε μερίδιο παραγωγής, πέραν της μέγιστης εγγυημένης ποσότητας, 35 000 τόνων για τους κραμβόσπορους και τους γογγυλόσπορους και 17 000 τόνων για τους ηλιανθόσπορους το οποίο υπερβαίνει ή φθάνει η εκτιμώμενη παραγωγή.
3. Τα μερίδια παραγωγής που αναφέρονται στην παράγραφο 2 είναι:
- για την Ισπανία, 100 τόνοι για τους κραμβόσπορους και τους γογγυλόσπορους και 12 000 για τους ηλιανθόσπορους,
- για την Πορτογαλία, 10 τόνοι για τους κραμβόσπορους και τους γογγυλόσπορους και 535 για τους ηλιανθόσπορους.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 13 Ιουλίου 1987.

Labels: 7
18
17
19